
КРАТКО ПРАКТИЧЕСКО РЪКОВОДСТВО
Географски информационни системи
Кратко практическо ръководство за работа в класната стая
Материали за обучение на учители | 2026 г.


Как да използвате това ръководство
Ръководството дава необходимата основа за разбиране на технологията и практическа рамка за работа с ученици. То може да се използва при подготовка на урок, проект, теренна дейност или интердисциплинарна задача. Подбраните примери са приложими в географията, историята, информационните технологии и STEM обучението.
	Водещ принцип за всички разгледани технологии
Технологията обслужва учебната цел, фокусът не е върху изучаването на самата нея, а върху ползите, които тя носи. Учениците работят с данни, задават въпроси, проверяват източници и защитават изводи.



Учебни резултати
разбиране на основните компоненти и начина на функциониране на технологията;
разпознаване на подходящи учебни приложения и ограничения;
създаване и интерпретация на пространствени данни и визуализации;
отговорна употреба на изкуствен интелект, данни и цифрови платформи;
оценяване на процеса, аргументацията и качеството на крайния продукт.
Актуален контекст към 2026 г.
Международните рамки поставят акцент върху информационната грамотност и работа с данни, критичната оценка на резултатите, генерирани от AI, човешката преценка, етиката, безопасността и проследимостта на източниците. Според OECD генеративният AI може да подпомага ученето при ясна педагогическа рамка. Когато ученикът възлага цялата задача на инструмента, крайният продукт може да изглежда по-добре без съответстващо разбиране.


1. Какво представлява ГИС?
Географската информационна система, позната с международното съкращение GIS, е софтуерната среда за събиране, организиране, анализиране и представяне на пространствени данни. Всеки обект има геометрия, координати и набор от описателни характеристики, които могат да бъдат търсени, сравнявани и изследвани.
Използването на ГИС включва софтуер, пространствени данни, хардуер, методи и хора с конкретни роли. Настолните приложения като QGIS дават възможност на потребителите за подробен анализ и картографско оформление. Уеб картите позволяват работа през браузър, а мобилните приложения улесняват теренното събиране на информация. Облачните услуги съхраняват големи масиви и предоставят изчислителни ресурси за споделена работа.
За образованието най-важна е връзката между данните и въпроса. Учениците могат да изследват разпределението на населението, достъпа до услуги, речните басейни, историческите промени на граници или разположението на културно наследство. Резултатът е карта, която показва аргумент и може да бъде проверена.
	Основна идея
ГИС превръща пространствения въпрос в последователност от данни, анализ, визуализация и обоснован извод.



2. Кратка история
Съвременната ГИС практика се оформя през 60-те години на ХХ в. с развитието на компютърната картография и Канадската географска информационна система, свързвана с работата на Роджър Томлинсън. През следващите десетилетия университети, държавни институции и компании развиват модели за съхранение на пространствени обекти и техните атрибути.
Персоналните компютри правят GIS по-достъпна през 80-те и 90-те години. Интернет добавя уеб услуги и възможност една карта да комбинира данни от различни доставчици. Днес отвореният код, облачните платформи, мобилните устройства, сателитните данни и GeoAI оформят екосистема, в която училищен проект може да използва инструменти, близки до професионалната практика.
3. Как функционира технологията?
Векторният модел представя обектите като точки, линии и полигони. Училище или измервателна станция могат да бъдат точки, река или маршрут могат да бъдат линии, а област или водосборен басейн могат да бъдат полигони. Всеки обект е свързан с атрибутивна таблица, която съдържа име, категория, дата, стойност или друг признак.
Растерният модел използва мрежа от клетки. Сателитните изображения, цифровите модели на релефа и температурните повърхнини са типични растерни данни. Размерът на клетката определя нивото на пространствен детайл, а стойността във всяка клетка описва наблюдавана или изчислена характеристика.
Тъй като всички пространствени данни имат ясно местоположение в пространството, няма как да не включим в това описание и координатите. В ГИС те са описани в координатната референтна система – тя определя връзката между координатите и реалните места върху Земята. Проекцията влияе върху площ, разстояние, форма и посока. Изборът й се прави според територията и анализа. 
	Компонент
	Роля в ГИС
	Пример в учебен проект

	Данни
	Геометрия и атрибути
	Области, население и площ от НСИ

	Софтуер
	Преглед, редактиране и анализ
	QGIS или уеб карта в браузър

	Метод
	Правила за обработка
	Изчисляване на гъстота на населението

	Визуализация
	Предаване на резултата
	Хороплетна карта с легенда и източник



4. ГИС в класната стая
Работата с GIS има най-силен смисъл, когато учениците решават реален проблем. Учителят формулира рамката, осигурява подходящи данни и поставя ясни критерии. Учениците избират променливи, проверяват качеството на данните, извършват анализ и обсъждат ограниченията на резултата.
В началния етап са подходящи готови интерактивни карти, прости слоеве и задачи за разпознаване на пространствени модели. В прогимназията учениците могат да филтрират, измерват и сравняват, а в гимназията могат да свързват таблици с геометрия, да изчисляват показатели, да използват пространствени заявки и да създават собствено картографско оформление.
По-долу са описани няколко конкретни примера:
География - население, релеф, климат, природни рискове, транспорт и устойчиво развитие.
История - стари карти, промени на граници, миграции, походи и развитие на селища.
Информационни технологии - структури от данни, бази данни, алгоритми, уеб услуги и визуализация.
Начален етап - ориентиране, мащаб, местни обекти, маршрут и наблюдение на средата.
5. Примерен учебен сценарий - гъстота на населението по области
Учебен въпрос: Как е разпределено населението на България и кои пространствени зависимости могат да обяснят наблюдавания модел?
Подходящият официален източник за тези данни е Националният статистически институт. Необходимите данни включват население, площ и полигонов слой на областите.
Учениците проверяват референтната година, териториалното ниво и наличието на всички 28 области.
Изчисляват гъстота като отношение между населението и площта в квадратни километри.
Свързват таблицата с областите чрез код или точно съвпадение на наименованията.
Избират хороплетен метод (от старата школа – способ картограма) и последователна цветова скала. Обсъждат броя на класовете и границите между тях.
Добавят заглавие, легенда, източник, година и кратка методологична бележка.
Защитават изводите си и обясняват защо абсолютният брой жители изисква различен картографски метод.
	Въпрос за дискусия: Как ще се промени картата, ако използваме общ брой жители, градско население или гъстота само върху урбанизираната територия?



6. ГИС и изкуственият интелект през 2026 г.
AI може да подпомага откриването на данни, формулирането на заявки, писането на изрази, подготовката на код и описанието на пространствени модели. При всяка от тези задачи е необходима проверка. Генеративният модел може да предложи несъществуващ източник, неправилна проекция или картографски метод, който не съответства на показателя.
Полезната практика започва с подробен промпт, в който са посочени задачата, официалните източници, обработката, картографският метод, форматът и критериите за проверка. Учениците трябва да могат да обяснят всяко решение и да възпроизведат основните стъпки без готовия отговор на AI.
Започнете с учебния въпрос и критериите за успех. Инструментът се избира след това, според данните и възрастта на учениците.
Изисквайте проследимост - източник, дата, териториален обхват, метод на обработка и описание на всяка съществена промяна по данните.
При работа с генеративен AI учениците описват използвания промпт, проверяват фактите и сравняват получения отговор с първичните данни.
Оценявайте хода на изследването, картата или визуализацията, аргументацията и устната защита. Красивият краен продукт има стойност, когато зад него стои разбираем и проверим процес.
7. Оценяване, етика и достъпност
Оценявайте точността на данните и метода отделно от графичното оформление.
Изисквайте източник и лиценз за всеки слой, изображение и таблица.
Обсъждайте как класификацията, цветът, мащабът и подбраната територия влияят върху посланието.
Предлагайте готов набор от данни при ограничено време и по-отворена задача при напреднали ученици.
Осигурявайте цветови схеми с достатъчен контраст и алтернативно текстово описание на основния извод.
	Критерий за успешен урок -  ученикът може да обясни откъде идват данните, как са обработени и защо картата изглежда точно по този начин.



Подбрани източници и ресурси
QGIS.bg
Уеб карти и ГИС - https://digitalatlas.bg/
Bondarenko, O. Teaching geography with GIS: a systematic review, 2010-2024
International Cartographic Association. Mission and definition of cartography
UNESCO. AI Competency Framework for Teachers, 2024
UNESCO. AI Competency Framework for Students, 2024
OECD Digital Education Outlook 2026
European Commission, Joint Research Centre. DigComp 3.0
Кратък контролен списък за учителя
Какъв учебен въпрос ще изследват учениците?
Кои данни и инструменти са необходими и кой носи отговорност за тях?
Как учениците ще документират източниците, метода и използването на AI?
Как ще бъде осигурена безопасност, поверителност и равен достъп?
Какъв продукт ще създадат и как ще защитят изводите си?
	Финален критерий
ученикът може да разкаже как е стигнал от въпроса до данните, от данните до визуализацията и от визуализацията до извода.

Проектът „Виж, картографирай, действай: от STEM към граждански инициативи чрез геопространствени технологии“ се изпълнява с финансовата подкрепа на Столична община, Програма „Европа“ 2026. Проектът се реализира от Сдружение „Български географски портал – Географ БГ“ в партньорство със 119. СУ „Акад. Михаил Арнаудов“, 23. СУ „Фредерик Жолио-Кюри“ и район „Панчарево“ на Столична община.
[image: Географ БГ е с нов сайт | Географ.БГ]
image1.png




image2.jpeg
[TPOI PAMA
EBPOMNa

CTOJIMYHA OBLLIMHA




image3.png
ge‘@graf.bg




